Poliţia l-a acuzat joi pe presupusul autor al atacului armat asupra premierului slovac, populistul Robert Fico, de “tentativă de omor cu premeditare, din răzbunare”, infracţiune pasibilă de o pedeapsă de minimum 25 de ani şi până la închisoarea pe viaţă, informează EFE, preluat de agerpres.ro.
Bărbatul, în vârstă de 71 de ani şi identificat ca Juraj C., se află în prezent reţinut în incinta unei unităţi speciale a poliţiei, specialitatea criminalistică, din oraşul Nitra, potrivit televiziunii Markiza.
Potrivit acestei televiziuni, Juraj C. le-a spus poliţiştilor că este mândru de fapta sa.
Robert Fico, premierul slovac, este supus unei operaţii “foarte complicate” la Spitalul Roosevelt din Banska Bystrica
Premierul slovac Robert Fico este supus unei operaţii “foarte complicate” la Spitalul Roosevelt din Banska Bystrica, după ce a fost împuşcat de cinci ori într-un atac comis miercuri în oraşul Handlova, transmite EFE, potrivit agerpres.ro.
”Starea sa este extrem de gravă”, a declarat ministrul apărării, Robert Kalinak, în cadrul unui briefing de presă în care a precizat că operaţia va dura trei ore şi jumătate, adăugând: “Ne rugăm cu toţii ca buna constituţie a premierului şi medicina modernă să îşi facă treaba”.
“Potrivit informaţiilor de care dispunem, (Fico) a suferit politraumatisme grave în urma mai multor răni prin împuşcare şi starea sa este extrem de gravă”, a spus ministrul apărării.